Р Е Ц Е Н З И Я

от проф. д-р ВЕСЕЛИН КОСТОВ ЯНЧЕВ

Софийски университет „Св. Климент Охридски“

на дисертационния труд на АНГЕЛ КАЛИНОВ ЗЛАТКОВ

на тема БЪЛГАРСКИТЕ ДИПЛОМАТИЧЕСКИ ПРЕДСТАВИТЕЛСТВА В ОСМАНСКАТА ИМПЕРИЯ (1896-1902 г.)

за придобиване на научна и образователна степен „доктор“

професионално направление 2.2. История и археология

 Ангел Златков е възпитаник на бургаската английска гимназия и на Историческия факултет на Софийския университет „Св. Кл. Охридски“, където през 2014 г. завършва с отличен успех бакалавърска програма „Минало и съвремие на Югоизточна Европа“. Отличен е успехът му и от магистратурата „Модерна България. Държава и общество“ в катедрата „История на България“. От 2017 г. той е редовен докторант в същата катедра, направление „Нова история на България 1878 - 1944“, с научен ръководител доц. д-р Валери Колев.

 Подготвеният от докторанта дисертационен труд е с „класическа“ структура от увод, в случая „уводни думи“, три глави, заключение, извори и литература, в обем от 325 страници. Той е посветен на тема, която, макар и засягана от българската историография, все още не е била обект на цялостно и самостоятелно изследване: „Българските дипломатически представителства в Османската империя 1896 – 1902 г.“ Проблемът е разгледан в контекста на основния въпрос за българското общество, за българската държава и за нейната външна политика – този за завършването на националното освобождение и обединение. След като десетилетия наред вниманието на изследователите беше приковано върху появата, организацията и действията на националноосвободителните движения в Македония, в Одринско и в Княжеството, след появата на проучвания за ролята и мястото на Българската екзархия в периода след 1878 г. и в революционния процес, работата на Ангел Златков е едно естествено и логично фокусиране върху третия фактор – българската държава и нейната дипломация. Този подход заслужава внимание и насърчение, тъй като само синхронното представяне на трите основни двигателя, работещи в името на една обща цел, но с различни методи и средства, може да ни приближи максимално към обективността на случилото се.

 Хронологическите граници на изследването са относително кратки, но логични и добре обосновани. Те са продиктувани от появата на българските търговски агентства и тяхната първоначална дейност до ключовите събития от 1902 – 1903 г., свързани с надиганията на българите срещу османската власт и последвалата промяна в стратегията на българската държава за решаване на националния въпрос. На практика долната хронологическа граница е Берлинският конгрес, който очертава границите и статута на Княжество България и предопределя стремежа за тяхната промяна, елемент от който са и създадените търговски агентства в европейската територия на Османската империя със значително българско население.

 В своята работа Ангел Златков демонстрира отлична историографска осведоменост, съчетана с респект към вече направеното от колегията. За своето изследване той привлича публикувани документи – български, македонски и сръбски, периодични издания от епохата и спомени. Малка част от споменатите документи и спомени по невнимание или бързане са включени в категорията „Изследвания“. Проучени са и са използвани институционални и лични архивни фондове от Централния държавен архив и от Българския исторически архив в Националната библиотека „Св. Св. Кирил и Методий“.

 Прави впечатление, че още в увода се декларират позиции, вместо цели. Създадените от правителството на К. Стоилов търговски агентства са обявени за част от „дипломатическите представителства“ с мотива, че изпълняват важни политически и дипломатически функции, посочени са техните „специфични задачи“, както и резултатите от дейността им - все изводи и заключения, които тепърва трябва да бъдат обосновани и доказани.

 Първата глава, посветена на дипломатическите отношения между Княжество България и Османската империя, има обзорен характер и е изградена на основата на съществуващата вече историография и публикувани документи. Тя обаче демонстрира способността на докторанта да се ориентира в сложната материя на международните отношения и международното право, в основните процеси на съзиждане на младата българска държавност и нейното еманципиране във външнополитически план. Разкрити са механизмите на ръководство и функциониране на българската външна политика, взаимоотношенията с отговорните и неотговорните вътрешни и външни фактори. В това отношение докторантът неизбежно се сблъсква с някои оценки на действащите в онази епоха герои, възприети и наложени от изследователите – като например за позицията на К. Стоилов и княз Фердинанд към националноосвободителните организации. Конкретно – не става ясно кой е човекът на княза – Ст. Михайловски или ген. Иван Цончев и въобще дали наистина дворецът ръководи „върховистите“. Би могло част от изложените проблеми да се представят в по-синтезиран вид, с оглед на това, че главата има въвеждащ характер, а заема половината от съдържанието на дисертацията.

 Втората глава има безспорно приносен характер и разглежда изграждането на мрежата от български търговски агентства в Османската империя. На базата на автентични документални свидетелства е проследен целият път – от замисъла и нормативната уредба, през сложния преговорен процес с официалните турски власти, до откриването на първите търговски агентства. Посочено е, че тяхната основна мисия е преди всичко политическа. Те трябва да представляват българската държава и се превърнат в обединителен, координационен и ръководен център на българските легални и нелегални институции в империята, като ги противопоставят на чуждите пропаганди и по този начин съдействат за постигане на националното обединение. Наред с това представителствата трябва изпълняват и редица други функции – да информират София за положението на сънародниците под османска власт, за действията на централните и местни власти, за позициите на консулите на великите сили и на балканските държави, с оглед на вземането на информирани решения. Разкрито е и отговорното отношение на българските правителства и на княз Фердинанд при кадровото обезпечаване на българските търговски представителства с високообразовани, способни и отдадени на националната кауза личности. Проследен е и процесът на разширяване и съкращаване на мрежата от търговски агентства и негативните последици от последния акт при управлението на д-р Стоян Данев. Изложението би спечелило, ако в един по-оптимизиран вариант биха се представили мисията, задачите и дейността на новооткритите български агентства. Специален акцент е поставен върху ролята на агентствата „като крайъгълен камък“ в политиката на Княжеството по националния въпрос, очакванията от тях, трудностите и проблемите, с които се сблъскват в своята дейност.

 Конкретната дейност на българските търговски представители е разгледана в последната глава на дисертацията. Обективно авторът е посочил, че се е спрял само на отделни „щрихи“, тъй като е много трудно да се обхванат всички аспекти на тяхната многостранна и разнопосочна дейност. След като представя географската, демографската, стопанската и политическа специфика на отделните региони, в които са открити български агентства, докторантът представя биографично назначените представители, поставените им задачи и усилията им в защита на българската кауза. Въпреки презастраховките, той е успял да създаде една плътна, детайлна и пъстра картина на първоначалната дейност на българските представители в Османската империя.

 Както в заключението, така и в автореферата на дисертацията, прави впечатление, че авторът е успял да представи не просто обобщение на разгледаната проблематика, а един сериозен анализ на политиката на българската държава по националния въпрос, с всичките ѝ плюсове и минуси. Това е и важен принос, който би трябвало да намери отражение и в посочените от дисертанта.

 Изложението безспорно би спечелило от още една редакторска намеса и отстраняване на допуснатите грешки.

 Ангел Златков има три публикувани статии и три под печат, с което изпълнява законовите изисквания. Участието му в научни конференции с изнесени доклади и презентации, в различни форуми, посветени на миналото, и в научни проекти, свидетелстват за неговата истинска пристрастеност и отдаденост на историята.

 С представения дисертационен труд Ангел Златков демонстрира качества на изграден професионалист, със собствен, увлекателен стил на писане, способности да борави с голяма по обем документация, да синтезира и анализира, да не се поддава на емоции и пристрастност. Всичко това ми дава основание да гласувам да му бъде присъдена образователна и научна степен „доктор по история“.

София, 20 април 2021 г.

 проф. д-р Веселин Янчев